Flere bybanepassasjerer ringte BA.no for å fortelle at de ikke kom seg noen vei torsdag ettermiddag.

Årsaken var et strømbrudd som skjedde i 1710-tiden. En times tid senere melder Skyss at saken er i ferd med å bli løst.

– Strømmen er kommet tilbake, sier Camilla Lundberg Berntzen, kommunikasjonsrådgiver i Skyss.

– Men det kan ta noe tid før trafikken er tilbake i normalt gjenge, advarer hun.

STRØMMEN GIKK I SENTRUM

– Det har vært et strømbrudd mellom Byparken og Nygård, står det på en informasjonstavle. Passasjerene må gå opp til Nygård og ta banen derfra, sa passasjer og BA-journalist Linda Hilland.

Nygård er holdeplassen som ligger mellom Bystasjonen og Florida.

– BEKLAGER

– Det er mulig det er en del forsinkelser. Vi jobber på spreng, og beklager konsekvensene dette kan ha for passasjerene våre, sa Berntzen i 18-tiden.

Hun påpeker at busslinje 83, som går mellom Øyjorden og Nesttun, kan være et alternativ for en del reisende.